Keski-Pohjanmaan sosiaali- ja terveyspalvelukuntayhtymä Soite  
Yhtymähallitus, toimitusjohtaja ja johtavat viranhaltijat

**VUODEN 2018 TOIMINNALLISET MUUTOKSET VETELISSÄ**

Vetelissä Tunkkarin yksikössä on tänä vuonna toteutettu vuodeosastopaikkojen vähentäminen kuudella 30:stä 24:ään. Nyt Soiten ensi vuoden suunnitelmissa on samansuuruiset paikkavähennykset eli 24:stä paikasta 18 paikkaan.

Budjettia laadittaessa viime ja tänä vuonna ei ole esitetty pidemmän ajan suunnitelmaa koko maakunnan vuodeosastopaikoista. On todella lyhytnäköistä, että 2017 ei tiedetty vuoden 2018 suunnitelmia paikkamäärien vähentämisestä. Lyhytjänteinen suunnittelu johtaa kestämättömään tilanteeseen ja vuosittaiseen tilojen uudelleen organisointiin sekä lisääntyviin remonttikustannuksiin ja sitä kautta kasvaviin tilakustannuksiin. Paikkamäärien tiputtaminen muutamalla vuodessa johtaa ennen pitkää tilanteeseen, jossa osaston toiminta vaarantuu. Henkilöstö reagoi epävarmaan ja vuosittain tehtäviin leikkauksiin äänestämällä jaloillaan. Vuodeosastopaikkojen vähentäminen lisää automaattisesti lisähenkilötyöpaineita kotisairaalalle. Vaikka Tunkkarin vuodeosaston paikkaluku laskisikin, ei yöhoitajien lukumäärää kuitenkaan voi enää vähentää, kun yöhoitajien määrä on jo minimissään.

**Vetelin kunnanhallitus edellyttää, että hoidon ja hoivan osastopaikkojen suunnittelun tulee olla pitkäjänteistä ainakin vuoteen 2020 saakka ulottuvaa. Mikä on tavoiteltu tilanne, kun sote-palvelut siirtyvät maakunnalle.**

Vaikuttaa, että Perhojokilaakson ja Lestijokilaakson vuodeosastoja ollaan ajamassa pikkuhiljaa alas. Samaan aikaan Kokkolaan rakennetaan uusia vuodepaikkoja keskussairaalan yhteyteen. Onko tämä koko maakunnan kannalta järkevää, että kaikki paikat keskitetään Kokkolaan.

**Vetelin kunnanhallitus edellyttää, että Soiten hoidon ja hoivan palveluissa selvitetään ensin, miten jo vuonna 2017 toteutetut paikkavähennykset vaikuttavat ja miten aloitettu kotisairaalatoiminta palvelee.**

Vetelin kunnanhallitus

Jussi Torppa Hannu Jyrkkä  
kunnanhallituksen kunnanjohtaja

puheenjohtaja